Jaroslav Heyrovský

Jaroslav Heyrovský (* 20. december 1890, Praha – † 27. marec 1967, Praha) bol český fyzikálny chemik ocenený v roku 1959 Nobelovou cenou za chémiu. Venoval sa hlavne polarografii.

 Životopis 
Narodil sa v Prahe ako piate dieťa Leopolda Heyrovského, profesora rímskeho práva na českej univerzite v Prahe, a jeho manželky Kláry, rodenej Hanlovej. Jeho bratom bol entomológ Leopold Heyrovský ml.

Do roku 1909 študoval na gymnáziu, potom odišiel študovať do Londýna v rokoch 19101914 na University College, kde bol vedený sirom W. Ramsayom. V roku 1918 získal doktorát na Karlovej univerzite v Prahe. Počas 1. svetovej vojny slúžil vo vojenskej nemocnici ako lekárnik a rádiológ.

Svoju univerzitnú kariéru začal ako asistent profesora B. Braunera v Ústave analytickej chémie Karlovej univerzity, v roku 1922 bol povýšený na docenta a v roku 1926 sa stal prvým profesorom fyzikálnej chémie na univerzite. Bol členom mnohých zahraničných vedeckých inštitúcií a čestným doktorom niekoľkých svetových univerzít.

Založil Polarografický ústav ČSAV a ako jeho profesor a riaditeľ vychoval veľký počet žiakov. Vytvoril vo svete uznávanú vedeckú školu. Už ako mladý začal z podnetu profesora fyziky na Karlovej univerzite v Prahe B. Kučeru teoreticky riešiť problém anomálie na elektrokapilárnych krivkách. Zdokonalil Kučerovu metódu, ktorá spočívala v tom, že sa za pomoci špeciálnych elektród, tvorených ortuťovou kvapkou a platinovým drôtikom, dalo v roztoku určiť i nepatrné množstvo prímesí. Ďalej objavil originálny spôsob výskumu elektrolytických dejov, ktorý bol založený na použití ortuťovej kvapkovej elektródy v spojení s vyrovnávacou elektródou a na meraní priebehu intenzity elektrického prúdu, ktorý prechádza elektrolytickým roztokom v závislosti na napätí.Principles of Polarography, J. Heyrovsky and J. Kuta, Academic Press, New York, 1966. Táto metóda sa rýchlo rozšírila vo svete a uplatnila sa i v priemysle, napríklad v metalurgii a potravinárskom priemysle ako vynikajúci test na zistenie nepatrného množstva cudzej látky. Prvé údaje o tejto metóde publikoval v roku 1922Elektrolýza se rtuťovou kapkovou katodou, J. Heyrovský, “Chemické Listy” Vol. 16, pp 256 – 264, 1922. v časopisoch a v roku 1923Electrolysis with a Dropping Mercury Catode. Part I. Deposition of Alkali and Alkaline Earth Metals, J. Heyrovsky, „The London, Edinburgh, and Dublin Philosophical Magazine
 and Journal of Science” Ser. 6, Vol. 45, pp 303315, 1923. ju vysvetlil v prednáške na zasadaní Faradayovej spoločnosti v Londýne.
V roku 1925 spoločne so svojím japonským žiakom M. ShikatemResearches with the Dropping Mercury Cathode, Part I. General Introduction, Part II. The Polarograph, Part III. A Theory of Over-potential, J. Heyrovsky (and M. Shikata, Part II), “Recueil des Travaux Chimiques des Pays-Bas” Vol. 44 (Ser. 4, Vol. 6), pp 488495, 496498, and 499502, 1925. zostrojil prístroj pre automatický záznam kriviek v závislosti intenzity prúdu a napätia, ktorý nazvali polarograf. Od tej doby sa taktiež táto nová záznamová metóda nazýva polarografia a Heyrovský ju v päťdesiatych rokoch doplnil oscilografickou polarografiou.
náhľad|Heyrovského polarograf

Stal sa jediným československým občanom, ktorý dostal Nobelovu cenu za chémiu a jeho vedecká práca preslávila československú vedu na celom svete.

Po svojej smrti v roku 1967 bol pochovaný v Prahe na Vyšehrade.

 Referencie 

 Iné projekty 

 Externé odkazy 
 Stránka komisie Nobelových cien o Jaroslavovi Heyrovskom
 Jaroslav Heyrovsky: Nobel laureate

Kategória:Osobnosti z Prahy
Kategória:Českí chemici
Kategória:Českí vysokoškolskí pedagógovia
Kategória:Českí vynálezcovia
Kategória:Českí nositelia Nobelovej ceny
Kategória:Pracovníci Československej akadémie vied
Kategória:Nositelia Nobelovej ceny za chémiu
Kategória:Osobnosti na česko-slovenských poštových známkach
Kategória:Držitelia čestných doktorátov Karlovej univerzity
Kategória:Členovia American Academy of Arts and Sciences
Kategória:Členovia Nemeckej akadémie prírodných vied Leopoldina
Kategória:Členovia Ruskej akadémie vied
Kategória:Pochovaní v Prahe
Kategória:Vyučujúci na Karlovej univerzite
Kategória:Absolventi University College London
Kategória:Absolventi Karlovej univerzity
Kategória:Držitelia čestných doktorátov Viedenskej univerzity